Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ж. Ф. К. С. од Лисабон од Португалија, поднесена против Комитет за истрага на воздухопловни несреќи и сериозни инциденти, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 22.07.2022 година, го донесе следното

 **Р Е Ш Е Н И Е**

1. Жалбата изјавена од Ж. Ф. К. С. од Лисабон од Португалија, поднесена против Комитетот за истрага на воздухопловни несреќи и сериозни инциденти, заведена во Агенцијата под бр.08-188 на 08.07.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

 Ж. Ф. К. С. од Лисабон од Португалија до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-188 на 08.07.2022 година против Комитетот за истрага на воздухопловни несреќи и сериозни инциденти.

Како што се наведува во Жалбата, Жоао Франциско Карлос Сантос од Лисабон, Португалија, на 05.03.2022 година поднел Барање за пристап до информации од јавен карактер до Комитетот за истрага на воздухопловни несреќи и сериозни инциденти, со кое побарале по по е-маил да им се достави фотокопија од следните информации:

„ Извештај за авионска несреќа, од Државната комисија за авионска несреќа или друга комисија со слична улога, за катастрофалната несреќа што се случи на 20 ноември 1993 година во близина на охридскиот аеродром, во која учествуваше авион Јаковлев Јак -42 со регистрација RA -42390 или лет Авиоимпекс лет АХ110.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-188 од 08.07.2022 година.

Агенцијата со допис бр.08-188 од 08.07.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори ниту на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**